b'\n_START_ARTICLE_\nT\xc5\xa1elkanit\n_START_PARAGRAPH_\nT\xc5\xa1elkanit ovat Ven\xc3\xa4j\xc3\xa4ll\xc3\xa4 Altain tasavallassa asuva kansanryhm\xc3\xa4, joka puhuu altain kielen pohjoismurteisiin kuuluvaa t\xc5\xa1elkania. Neuvostoaikana heit\xc3\xa4 pidettiin altailaisina. Nyky\xc3\xa4\xc3\xa4n heill\xc3\xa4 on laissa tunnustettu Ven\xc3\xa4j\xc3\xa4n v\xc3\xa4h\xc3\xa4lukuisen alkuper\xc3\xa4iskansan asema._NEWLINE_T\xc5\xa1elkanit asuvat Altain tasavallan koillisosassa Lebedjoen ja sen sivujoen Baigolin varrella. 1990-luvulla heit\xc3\xa4 arvioitiin olleen noin 2\xc2\xa0000 henke\xc3\xa4. Ven\xc3\xa4j\xc3\xa4n vuoden 2002 v\xc3\xa4est\xc3\xb6nlaskennassa, jossa t\xc5\xa1elkanit rekister\xc3\xb6itiin erillisen\xc3\xa4 kansana, heit\xc3\xa4 laskettiin olevan 855 henke\xc3\xa4. T\xc5\xa1elkanin kielen puhujia oli 539 henke\xc3\xa4. Altain tasavallan t\xc5\xa1elkaneista 98,4\xc2\xa0% puhuu ven\xc3\xa4j\xc3\xa4\xc3\xa4, 56,1\xc2\xa0% t\xc5\xa1elkania ja 17,8\xc2\xa0% altaita._NEWLINE_Muiden altailaisten tapaan t\xc5\xa1elkanien esi-isi\xc3\xa4 ovat turkkilaiset heimot, joihin on sulautunut samojedej\xc3\xa4 ja kettej\xc3\xa4. T\xc5\xa1elkan ja altain muut pohjoismurteet kuuluvat turkkilaisten kielten uiguurilais-oguusilaiseen ryhm\xc3\xa4\xc3\xa4n. Etel\xc3\xa4murteet, joihin altain kirjakieli perustuu, kuuluvat kirgiisil\xc3\xa4is-kipt\xc5\xa1akkilaiseen ryhm\xc3\xa4\xc3\xa4n. T\xc3\xa4m\xc3\xa4n takia erot t\xc5\xa1elkanin ja altain kirjakielen v\xc3\xa4lill\xc3\xa4 ovat huomattavat.'